На основу члана 2. 4. и 13. Закона о комуналним делатностима ("Сл. гласник РС", бр. 88/11, 104/16 и 95/18), члана 20. и 32. Закона о локалној самоуправи („Сл. гласник РС“, бр. 129/07, 83/14-др. закон, 101/16-др. закон и 47/18), члана 14д. и 14ђ. Уредбе о начину и условима за отпочињање обављања комуналних делатности (''Сл. гласник РС'', бр. 13/18, 66/18 и 51/19) и члана 40. Статута општине Сврљиг („Сл. лист града Ниша“, бр. 21/2019 ), Скупштина општине Сврљиг, на седници одржаној дана 26.04.2022. године, донела је

**ОДЛУКУ**

**О ОДРЖАВАЊУ УЛИЦА И ПУТЕВА**

**I ОСНОВНЕ ОДРЕДБЕ**

**Члан 1.**

 Овом одлуком уређује се одржавање, заштита и развој општинских улица и путева на територији општине Сврљиг, права и обавезе корисника комуналне услуге и вршилаца ове комуналне делатности и друга питања од значаја за обављање ове комуналне делатности.

**Члан 2.**

Општински пут је јавни пут који саобраћајно повезује територију општине, као и територију општине са мрежом државних путева.

Некатегорисани пут је пут који је надлежни орган прогласио некатегорисаним путем и који је као такав уписан у јавне евиденције о непокретностима и правима на њима.

Улица је јавни пут у насељу који саобраћајно повезује делове насеља.

Категоризацијa општинских путева и улица, управљање путевима и улицама, правци и границе јавних путева у насељу одредиће се посебном одлуком Скупштине општине Сврљиг.

**Члан 3.**

Комунална делатност одржавања улица и путева је извођење радова којима се обезбеђује несметано и безбедно одвијање саобраћаја и чува и унапређује употребна вредност улица, путева, тргова, платоа и слично.

***Вршиоци комуналне делатности***

**Члан 4.**

Комуналну делатност одржавања улица и путева може да обавља јавно предузеће, привредно друштво, предузетник или други привредни субјект (у даљем тексту: Вршилац комуналне делатности) који је регистрован и који испуњава услове прописане законом и уредбом за обављање ове комуналне делатности, и коме се, у складу са законом, уредбом и овом одлуком повери обављање делатности одржавање улица и путева.

Предузеће из става 1. овог члана, као и други привредни субјекти који обављају делатност одржавања улица и путева, треба да испуњавају минималне кадровске и техничке услове за обављање комуналне делатности одржавања улица и путева у складу са Уредбом о начину и условима за отпочињање обављања комуналних делатности и осталим подзаконским актима и законом.

**Члан 5.**

 Кoмунaлну дeлaтнoст одржавања улица и путева на територији општине Сврљиг (зимско и летње одржавање) oбaвљa Јавно комунално – стамбено предузеће „Сврљиг“ Сврљиг (у даљем тексту: вршилац комуналне делатности), коме је оснивачким актом поверено обављање ове комуналне делатности.

Комунална делатност одржавање улица и путева обавља се према годишњем Програму одржавању улица и путева (у даљем тексту: Програм) који садржи врсту, обим и динамику радова, као и висину средстава потребних за његову реализацију.

 Предузеће је дужно да свој рад и пословање организује тако да кроз реализацију Програма одржавања улица и путева, обезбеди прописани обим, врсту и квалитет радова и услуга.

Програм из става 2. овог члана доноси надлежни орган Вршиоца комуналне делатности и доставља га Скупштини општине у року одређеном законом за достављање годишњег програма пословања.

Програм из става 2. овог члана сматра се донетим када на њега сагласност да Скупштина општине Сврљиг.

**II ОДРЖАВАЊЕ УЛИЦА И ПУТЕВА**

**Члан 6.**

Одржавање улица и путева обухвата извођење радова којима се обезбеђује несметан и безбедан саобраћај возила и кретање пешака и чува употребна вредност улица и путева.

Одржавање улица и путева обухвата редовно, рехабилитационо и ургентно одржавање.

**Члан 7.**

Редовно одржавање улица и путева обухвата скуп активности, мера и радова, који се предузимају током дела или целе календарске године, на улицама и путевима или појединим деоницама истих, ради одржавања и очувања њихове функционалне исправности, путних објеката, саобраћајне сигнализације и опреме.

Радови на редовном одржавању улица и путева јесу нарочито:

1. преглед, утврђивање и оцена стања улица и путева и путних објеката;
2. местимично поправљање оштећења коловозне конструкције и осталих елемената улице и путева;
3. местимична површинска обрада коловозног застора;
4. чишћење коловоза и осталих елемената улица и путева у границама путног земљишта;
5. одржавање и уређење банкина и берми;
6. одржавање косина насипа, усека и засека;
7. чишћење и одржавање јаркова, ригола, пропуста и других делова система за одводњавање путева;
8. замена деформисаних, дотрајалих или привремених пропуста за воду;
9. постављање, поправка, замена, допуна и обнављање саобраћајне сигнализације и опреме и њихово редовно чишћење и одржавање;
10. други радови у складу са законом.

**Члан 8.**

 Рехабилитација улица и путева јесте врста одржавања, тј. извођења радова на улицама и путевима, ради очувања њихових карактеристика у истом или приближно истом стању које је било у тренутку њихове изградње или последње реконструкције.

 Радови на рехабилитацији улица и путева обухватају нарочито:

1. ојачавање коловозне конструкције (постављање шљунчаног застора, наношење новог асфалтног слоја, обрада површине коловозног застора и др.);
2. селективно обнављање, замена и појачање дотрајалих коловозних застора, постављање нове саобраћајне сигнализације и др.;
3. појачано одржавање, односно побољшање улица и путева(проширење коловозне конструкције, банкина и раскрсница, санирање клизишта и одрона и др.).

**Члан 9.**

 Радови на ургентном одржавању улица и путева обухватају радове који се морају хитно извести ради отклањања штетних последица насталих елементарним непогодама и другим несрећама, ванредним и непредвиђеним околностима и обезбеђивање проходности улица и путева и безбедног одвијања саобраћаја.

**Члан 10.**

 Вршилац комуналне делатности одржавање улица и путева дужан је да обезбеди трајно, непрекидно и квалитетно одржавање истих и одговара за штету која настане због неблаговременог извршење појединих потребних радова и мера на њиховом одржавању.

**Члан 11.**

Сопственици, односно правна и физичка лица која се старају о објектима постављеним или уграђеним у улицу или јавни пут, приликом извођења радова на одржавању улица и путева, дужни су да о свом трошку изместе те објекте, односно прилагоде их насталим променама.

**Члан 12.**

Сусед улице или јавног пута дужан је да омогући прилаз улици, јавном путу или путном објекту ради извођења радова на њиховом одржавању, као и слободно отицање воде и одлагање снега са улице и јавног пута на његово земљиште, уз накнаду проузроковане штете.

**III ЗАШТИТА УЛИЦА И ПУТЕВА**

**Члан 13.**

 У циљу очувања стабилности улица и путева као и обезбеђивања услова за несметано одвијање саобраћаја и режима саобраћаја, извођење радова на улицама и путевима, и у заштитном појасу поред јавног пута ван насеља (грађење, односно постављање водовода, канализације, топловода, телекомуникационих и електро водова, инсталација и постројења и сл.) може се вршити уз претходно прибављену сагласност управљача улица и путева.

**Члан 14.**

 Лице које управља објектом, постројењем, уређајем, инсталацијом и водовима који су уграђени у улицу и пут, дужно је исте да одржава на начин којим се не оштећује улица и пут и не угрожава безбедност саобраћаја и одржавање улице и пута.

 У случају оштећења, односно квара објекта, постројења, уређаја, инсталације и водова из става 1. овог члана, лице које управља тим објектима дужно је без одлагања да отклони оштећења или квар и обавести управљача улице и пута о предузетим радовима, као и о свом трошку да изврши враћање улице или пута у првобитно стање.

 У случају отклањања оштећења, односно квара којим се не оштећују улица или пут, или не угрожава безбедност саобраћаја, истом се приступа по претходној сагласности управљача улице и пута.

 Трошкове извођења радова из става 2. и 3. овог члана, као и трошкове извођења радова на враћању улице у пута у првобитно стање сноси лице из става 1. овог члана.

**Члан 15.**

На улицама и општинским путевима забрањено је нарочито:

1. привремено или трајно заузимање улице и пута;
2. извођење радова на улици и путу који нису у вези са изградњом, реконструкцијом, одржавањем и заштитом истих;
3. извођење радова носилаца права службености и других права установљених на улици и путу, којима се оштећује улица и пут или угрожава несметано и безбедно одвијање саобраћаја;
4. подизање засада, ограда и дрвећа, остављање предмета, грађевинског и другог материјала, постављање постројења и уређаја и грађење објеката у зонама потребне прегледности улице и пута;
5. испуштање вода, отпадних вода и других течности на улицу и пут;
6. просипање, остављање и бацање материјала, предмета и смећа на улицу и пут;
7. замашћивање улице и пута мазивима или другим сличним материјалима;
8. постављање и коришћење светла или других светлосних уређаја на улици, путу и поред улице и пута, којима се омета одвијање саобраћаја на улици и путу;
9. укључивање возила на пут и искључивање са пута ван прикључка или укрштаја и наношење блата на улицу и пут;
10. орање и извођење других пољопривредних радова на банкинама, косинама и земљишном појасу пута;
11. вучење предмета, материјала, оруђа и других врста терета по улици и путу;
12. спуштање низ косине засека, усека и насипа пута, дрвене грађе, дрва за огрев, камења или другог материјала;
13. пуштање стоке на улици и пут без надзора, напасање и напајање стоке на истим;
14. заустављање или остављање нерегистрованих и неисправних возила којима се омета коришћење улице и пута;
15. свако друго чињење којим се оштећује или би се могао оштетити улица, пут или ометати одвијање саобраћаја на улици и путу.

**Члан 16.**

На раскрсници улица и пута са другим путем и укрштања са железничком пругом у истом нивоу, морају се обезбедити зоне потребне прегледности у складу са законом.

 Власник, односно непосредни држалац земљишта, које се налази у зони потребне прегледности, дужан је да, на захтев надлежног органа и инспекције уклони засаде, ограде, дрвеће или делове дрвећа, предмете, материјал, постројења, уређаје и сл. у циљу обезбеђења прегледности улице и пута.

**Члан 17.**

 Прикључење на улицу или пут, са земљишта које се граничи са улицом или путем, може се обавити само уз дозволу и у складу са техничким условима које издаје управљач улице и пута.

**Члан 18.**

 Рекламне табле, рекламни панои, уређаји за сликовно или звучно оглашавање могу се постављати на улици, путу и поред пута у складу са актима којима се регулише постављање мањих монтажних објеката привременог карактера.

 Уређаје из става 1. овог члана одржава лице које је захтевало њихово постављање.

**Члан 19.**

 Ванредни превоз је превоз возилом које само, или са теретом, премашује прописима дозвољено осовинско оптерећење, укупну масу, ширину, дужину или висину.

 На улици и путу може се обављати ванредни превоз на основу посебне дозволе коју даје управљач улице и пута, за сваки појединачни превоз или за више превоза.

 Лице које обавља ванредни превоз дужно је да плати накнаду за исти и да надокнади штету причињену ванредним превозом на улици и путу.

 Изузетно, ванредни превоз на улици и путу може да се обавља и без исходовања посебне дозволе ако се обавља ради интервенције приликом елементарних и других непогода као и за потребе одбране земље.

**Члан 20.**

 Надлежни саобраћајни инспектор, по претходно прибављеној сагласности управљача улице и пута, може на улици и путу, или на делу истих забранити саобраћај или саобраћај одређене врсте возила, ако то захтева одржавање спортске или друге манифестације, под условом да је могуће преусмеравање саобраћаја на друге улице и путеве.

 О забрани саобраћаја из става 1. овог члана саобраћајни инспектор благовремено писмено обавештава полицијску станицу у Сврљигу и јавност путем средстава јавног информисања.

 Организатори спортских или других манифестација сносе трошкове забране и преусмеравања саобраћаја, обавештавања јавности и предузетих мера обезбеђења.

**Члан 21.**

 Вршилац комуналне делатности дужан је да поставља, замењује, допуњује, обнавља, редовно одржава и чисти саобраћајну сигнализацију, опрему улице и пута, објекте и опрему за заштиту улице и пута, саобраћаја и околине.

 Вршилац комуналне делатности дужан је да благовремено и на погодан начин обавештава јавност и кориснике улица и путева о стању и проходности истих.

**Члан 22.**

 Под раскопавањем улица и путева, у смислу ове одлуке, подразумева се извођење радова на улицама и путевима у циљу: изградње, реконструкције, премештања или уклањањања подземних и надземних инсталација, односно објеката комуналне инфраструктуре, прикључења и искључења објеката правних и физичких лица на системе комуналне инфраструктуре и хитних интервенција у случају настанка елементарних непогода или отклањања изненадног квара на комуналним објектима.

**Члан 23.**

 Одобрење за раскопавање улица и путева издаје управљач улица и путева и одређује висину накнаде за постављање инсталација.

 Уз захтев за издавање одобрења за раскопавање улица и путева, инвеститор је дужан да наведе разлог раскопавања и у зависности од тога приложи одговарајуће доказе.

 Уз захтев се прилаже:

1. одобрење за изградњу, уколико је према прописима о планирању и изградњи за ту врсту радова потребно одобрење;
2. пријаву почетка радова и
3. оверени пројекат.

**Члан 24.**

 Изузетно, у случају потребе за хитним интервенцијама ради отклањања квара на објектима комуналне инфраструктуре, инсталацијама и постројењима, инвеститор може отпочети раскопавање улице и пута без прибављеног одобрења, под условом да о томе одмах обавести управљача улице и пута и саобраћајну инспекцију.

 У случају из става 1. овог члана, инвеститор је дужан да у року од три дана по завршетку радова врати улицу и пут, према условима које одреди управљач истих.

**Члан 25.**

 У поступку заузећа улица и путева и плаћања накнаде за коришћење делова путног земљишта примењиваће се прописи којима се регулише постављање мањих монтажних објеката привремног карактера.

**Члан 26.**

Изградња и реконструкција улица и путева врши се у складу са законом којим се уређује планирање и изградња и законом о јавним путевима.

**IV ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊЕ**

**УЛИЦА И ПУТЕВА**

**Члан 27.**

Средства за обављање и развој комуналне делатности одржавање улица и путева обезбеђују се из:

1) прихода од пружања комуналне услуге;

2) прихода буџета општине Сврљиг;

3) наменских средстава других нивоа власти;

4) других извора у складу са законом.

**V ОБЕЗБЕЂИВАЊЕ КОНТИНУИТЕТА У ОБАВЉАЊУ**

 **КОМУНАЛНЕ ДЕЛАТНОСТИ**

**Члан 28.**

Вршилац комуналне делатности је дужан да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању делатности одржавање улица и путева, најкасније 24 сата пре очекиваног прекида у обављању делатности.

**Члан 29.**

У случају поремећаја или прекида у обављању комуналне делатности одржавање улица и путева, услед више силе или других разлога који се нису могли предвидети, односно спречити, вршилац комуналне делатности је обавезан да одмах обавести Општинско веће општине Сврљиг и да без одлагања, предузме мере на отклањању узрока поремећаја, односно прекида и то:

1) радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности одржавање улица и путева;

2) предузме друге мере које утврди надлежни орган.

**Члан 30.**

По пријему обавештења о непланирном прекиду обављања комуналне делатности одржавање улица и путева Општинско веће је дужно да предузме следеће мере:

1) одреди ред првенства и начин обављања комуналне делатности одржавање улица и путева;

2) нареди мере за заштиту комуналних и других објеката и уређаја и имовине која је угрожена и која служи за обављање комуналне делатности одржавање улица и путева;

3) предузме мере за отклањање последица и друге потребне мере;

4) утврди разлоге и евентуалну одговорност за поремећај, односно прекид у обављању комуналне делатности, као и одговорност за накнаду учињене штете;

**Члан 31.**

У случају прекида у обављању комуналне делатности одржавање улица и путева услед штрајка, наступања непланираних и неочекиваних прекида Вршилац комуналне делатности је обавезан да обезбеди минимум процеса рада и да о томе обавести Општинско веће општине Сврљиг.

**VI ИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ**

**Члан 32.**

Вршилац комуналне делатности је дужан да обезбеди корисницима услуге законом прописане услове који омогућавају брз и ефикасан контакт у вези са изјашњавањем о квалитету пружених услуга.

Корисници услуга комуналне делатности одржавање улица и путева могу континуирано у току целе године постављати питања, примедбе и предлоге Вршиоцу комуналне делатности преко његове интернет странице.

Вршилац комуналне делатности је дужан да на постављена питања, примедбе и предлоге одговори у року од 8 дана.

**Члан 33.**

Корисници услуга комуналне делатности одржавање улица и путева могу се континуирано у току целе године изјашњавати о квалитету пружених услуга преко интернет страница Вршиоца комуналне делатности и општине Сврљиг.

О резулататима изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

**VII НАДЗОР**

**Члан 34.**

Надзор над применом одредби ове одлуке врши Општинска управа општине Сврљиг преко комуналног инспектора и саобраћајног инспектора у складу са законом.

У вршењу инспекцијског надзора комунални и саобраћајни инспектор могу затражити асистенцију Полицијске управе Ниш–Полицијске станице у Сврљигу.

**Члан 35.**

Када комунални инспектор или саобраћајни инспектор установе повреду одредби ове одлуке, овлашћени су да:

1) издају прекршајни налог за прекршаје прописане овом одлуком;

2) решењем наложе отклањање уочене неправилности;

3) поднесу захтев за покретање прекршајног поступка за прекршаје утврђене овом одлуком;

4) обавештавају друге надлежне органе да предузму мере из своје надлежности, за повреду прописа из њихове надлежности.

**Члан 36.**

За прекршаје прописане овом одлуком овлашћени инспектори издају прекршајни налог у складу са Законом о прекршајима.

Овлашћени инспектори издаће прекршајни налог уколико је прекршај откривен на један од следећих начина:

1) непосредним опажањем приликом контроле, надзора или прегледа, као и увидом у службену евиденцију надлежног органа;

2) увидом у податке који су добијени уз помоћ уређаја за надзор или мерење;

3) приликом инспекцијског или другог надзора, прегледом документације, просторија и робе или на други законом прописан начин.

**Члан 37.**

У вршењу надзора над применом и спровођењем ове одлуке овлашћени инспектори општине Сврљиг, донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора из става 1. овог члана, против истих биће издат прекршајни налог.

Против решења овлашћених инспектора може се изјавити жалба Општинском већу општине Сврљиг у року од 15 дана од дана достављања решења.

Жалба на решење не одлаже његово извршење.

**VIII КАЗНЕНЕ ОДРЕДБЕ**

**Члан 38.**

Новчаном казном у износу од 70.000,00 динара казниће се за прекршај Вршилац комуналне делатности ако:

1. не достави Програм одржавања улица и путева у прописаном року члан 5. став 2. одлуке;
2. не одржава улице у путеве у складу са чланом 10. одлуке;
3. не поступа у складу са одредбама члана 21. одлуке;
4. не поступа у складу са одредбама члана 28, 29. и 31. одлуке;
5. не поступа у складу са одредбама члана 32. став 1. и 3. одлуке:
6. не поступа у складу са одредбама члана 33. став 2. одлуке;
7. не поступи по налогу и не изврши извршно решење надлежних инспектора донето на основу одредби одлуке;

 За прекршај из става 1. овог члана казниће се новчаном казном у износу од 15.000.00 динара одговорно лице код вршиоца комуналне делатности.

**Члан 39.**

Новчаном казном у износу од 100.000,00 динара казниће се за прекршај правно лице ако:

1. не поступа у складу са одредбама члана 11. одлуке;
2. не поступа у складу са одредбама члана 12. одлуке;
3. не поступа у складу са одредбама члана 13. одлуке;
4. не поступа у складу са одредбама члана 14. одлуке;
5. поступа супротно забрани прописаној одредбама члана 15. одлуке;
6. не поступа у складу са одредбама члана 16. став 2. одлуке;
7. не поступа у складу са одредбама члана 17. одлуке;
8. не поступа у складу са одредбама члана 18. одлуке;
9. не поступа у складу са одредбама члана 19. став 2. и 3. одлуке;
10. не поступа у складу са одредбама члана 20. став 3. одлуке;
11. не поступа у складу са одредбама члана 23. одлуке;
12. не поступа у складу са одредбама члана 24. став 2. одлуке;
13. не поступи по налогу и не изврши извршно решење надлежних инспектора донето на основу одредби одлуке;

За прекршај из става 1. овог члана казниће се новчаном казном у износу од 50.000.00 динара предузетник.

За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

За прекршај из става 1. овог члана казниће се новчаном казном у износу од 10.000,00 динара физичко лице.

**IX ПРЕЛАЗНЕ И ЗАВРШНЕ ОДРЕДБЕ**

**Члан 40.**

 За све што није регулисано овом одлуком примењиваће закон и подзаконски акти који регулишу област комуналних делатности и област управљања јавним путевима.

**Члан 41.**

 Ступањем на снагу ове Одлуке престаје да важи Одлука о локалним и некатегорисаним путевима у општој употреби („Службени лист града Ниша“, број 21/2002“) и Одлука о изменама и допунама Одлуке o локалним и некатегорисаним путевима у општој употреби („Службени лист града Ниша“, број 40/2003“).

**Члaн 42.**

 Oвa Одлукa ступa нa снaгу oсмoг дaнa oд дaнa oбjaвљивaњa у "Службeнoм листу града Ниша ".

I Број: 352-64/2022

У Сврљигу, 26.04.2022.године

**СКУПШТИНА ОПШТИНЕ СВРЉИГ**

 **ПРЕДСЕДНИК**

 **Милан Михајловић**